Taakwaningani Jesus‑em aleghqughlaataqii yuget.
Pikii,
“Whanga nighuguunga nunam yuganun.
Kitum maligtekuminga mamlegmi kiyaghhnaanghituq,
kenelgullequq unguvallelitikayugmeng.”
Pharisees‑et pikaat Jesus,
“Taawa apeghlaataghtuten elpeneng,
iwernga akuziteten ipapighqusighqiitut.”
Jesus‑em pikii,
“Akuzitkeghngaaghma whangamneng katam,
akuzitenka ipanguut qayughllak liisimakaqa naken tagikaatka,
liisimakaqallu takuyaghqaqa.
Elpesi nallukaghsi naken pimatka,
talwa nallukaghsi takuyaghqaqa.
Nanqigtiiqusi nunam yugatun,
whanga nanqigsigataqa kina alngunak.
Nanqigtinaqsaquma nanqigtilqa elqughutnganayaghtuq qayughllak ellnginaanghitunga:
Ata Kayagtisteka whangamnituq.
Liilightuusaghpesini igaqngaaq maalghuk yugek sangwaa aapqumegnegu tawatengwaaq,
akuzillghik ugpeqelleqiit ipanguniluki.
Enkaam whangamneng aapghaqunga,
Atamllu Kayagtistema aapghaqaanga.”
Aaptekaat,
“Naagu Atan?”
Jesus‑em kiimsiqii,
“Nallukaghpesikung Atakullghiigni.
Iwernga whanga liisimaksaqufsinga,
Atakallu liisimaknayaghaghsi.”
Jesus apeghtughingulghii tawaten Temple‑mi manimeng aflengakivigan tungangani.
Iwernga kitum alngunak tugumangitkaa,
qayughllak pilleghqaa salin kaasigalnguq.
Allameng Jesus‑em pikii yuget,
“Unilleqamsi,
ivaghlleqaghpesinga,
iwernga tuqullequsi seghleghqelleghtuumaghpesi.
Takukamnun aglaghnaanghitusi.”
Taagken Jews‑et igleghutistengit pikat,
“Jesus whaten piiq,
‘Takukamnun aglaghnaanghitusi.’
Qaa ellmineng tuqunnaquq?”
Iwernga Jesus‑em pikii,
“Elpesi maaken nunameng pinguusi,
whanga pamaken pinguunga.
Elpesi nunam pikiisi,
whanga nunam pikenghitaanga.
Enkaam ungipaatamsi tuqulleqnilusi seghleghqelleghtuumaghpesi.
Aa‑a tuqullequsi seghleghqelleghtuumaghpesi ugpeqenghilkufsinga whanga whangangutka.”
Aaptekaat,
“Kinanguzinmi?”
Jesus‑em kiimsiqii,
“Whanganguunga aapghaqellemtun piinlighyuwhaalleghmeng ima.
Akuzitkesaghqaghllaguunga elpesineng,
nanqigtusighqaghtuungallu elpesinun.
Iwernga Kayagtikaq whangamneng ipanguuq,
enkaam nunam yuganun aapghaqanka nagatkanka ellnganeng.”
Yuget liigikumangilkangat Jesus‑mun akuzitkengngutanga Ata.
Enkaam Jesus‑em pikii,
“Kefkufsigu Ighnegha Yugem liilleqaghsi whanga whangangutka.
Liilleqaghsi sangwaa maana piiqegkegka whangamneng pingigatulka.
Liilleqaghsi akuzitkegkayugutka Atam apeghtuusaqegkaghhiinaa whangamnun.
Kayagtikaq whangamneng whangamnituq.
Iiwleng atuqegkayuwaaqa efqughtinalghii ellnganun enkaam unisigataanga.”
Jesus tawaten akuzimaluku,
uglapiglleghhiim ugpeqegkaa.